Gioxeppe Gaibado
Gioxeppe Gaibado, patriota, generâ e ommo politico (Niçça 1807 - Caprera 1882).
A so famiggia a s'ea transfeia a Niçça into 1770; o poæ Domeñego Gaibado (1766-1841), originaio de Ciavai, o l'ea proprietaio de una tartaña ciammâ Santa Reparata. A moæ Rœuza Raimondi (1776-1852) a l'ea originaia da Lœua, a-o tempo parte da Repubbrica Ligure.
Doppo avei aderio a-a Giovine Italia e pigiao parte a moti insurreçionæ in Italia, o visse di anni (1835-48) in America, combattendo pe l’indipendença in varri paixi. Rentrao in Italia, o parteçipò a-o governo provvizoio de Milan e, doppo a proclamaçion da Repubbrica Romaña, nonostante i disciddi nasciui co-o Gioxeppe Mazzin circa l’attezamento da tegnî inti confronti di Savoia, o riçevette l’incarego da difeiza de Romma. Sconfito da-i Françeixi, o fuzzì torna a l'estero (1849).
A-o rientro in Italia (1852) o s'allontanò urteriormente da-e idee do Mazin, accondescendendo a vegnî sostegnitô da monarchia sabaoda pe scin che questa a dimostresse de credde fermamente inta caoza italiaña e assumendo a guidda de l'ezercito sardo contra l’Aostria (1858-59).
Doppo l'annescion da parte do Piemonte de Lombardia, Emillia, Toscaña e Romagna, o Gaibado o riavviò o processo de unificaçion d’Italia, ch'o paiva ésise bloccao inte l'imposcibilitæ de prende Romma, con l’impreiza di Mille, ch'a consentì de unî o Mezogiorno a-o Piemonte (1860) e quindi de zonze a-a constituçion do Regno d’Italia (1861).
Pe e so impreize, inte quæ o dimostrò d'avei no solo de ræe dœutte militæ ma ascì un indiscuttibile acume politico, o Gaibado o l'è consciderao un di ciu gren arteffixi do Risorzimento italian.
lij_Latn lij_Latn lij_Latn lij_Latn lij_Latn lij_Latn lij_Latn